Samtök fyrirtækja í sjávarútvegi og Félag atvinnurekenda lýsa yfir vonbrigðum með fríverslunarsamning Íslands og annarra EFTA-ríkja við Bretland, sem samþykktur var á dögunum. Framkvæmdastjóri Félags atvinnurekenda furðar sig á samráðsleysi.
Utanríkisráðherrar Íslands, Noregs og Liechtenstein undirrituðu á föstudag samkomulag við bresk stjórnvöld um nýjan fríverslunarsamning og tekur hann við af bráðabirgðasamningi sem gerður var við útgöngu Breta úr Evrópusambandinu. Sjávarútvegsfyrirtæki höfðu bundið vonir við að markaðsaðgangur íslenskra sjávarútvegsfyrirtækja yrði betri en fyrir útgöngu Breta úr Evrópusambandinu. Heiðrún Lind Marteinsdóttir, framkvæmdastjóri Samtaka fyrirtækja í sjávarútvegi, segir hins vegar að samningurinn sé sambærilegur því sem áður var.
Félag atvinnurekenda gerir einnig athugasemdir. Samið var um tollfrelsi fyrir 692 tonn af lambakjöti og 329 tonn af skyri til Bretlands, en á móti fá bresk fyrirtæki tollkvóta fyrir 48 tonnum af ostum og unnum kjötvörum.
Samtök fyrirtækja í sjávarútvegi og Félag atvinnurekenda lýsa yfir vonbrigðum með fríverslunarsamning Íslands og Bretlands, sem samþykktur var á föstudag. 